Maimua ag noram agtha mag phobordam Betania anʉm aig mʉ chirajim,
mʉch khapeen dʉi,
maach maestro Juan khararrpa ãba.
Mag maig maar nʉmta,
Jesús dich nʉrrʉm oobaawai maar maestroou,
—Pãade oobat:
Jãata Ẽwandamau pʉitarrauwai ajim,
corderodamjo ʉdʉraa ich thõopibarmua õor peerdʉ aumkhĩir pʉitarr.
Maach jʉ̃g daar maach maestro Juanau mag iekhabarm ũrbaawai Jesús ẽudee maar wetjim.
Mag dichmamua ewag oowai,
maar ich ẽudee wetum khaug athaawai marag,
—¿Pãar khanta jʉr wenʉrrʉ́ma?
ajim.
Magbaawai marau jũrr irig,
—Maestro,
¿pʉ jam chiraajẽ?
ajim.
Magbaawai Jesuu marag,
—Magan mʉ dʉi wettarrau ajim,
mʉ chiraajem aar khaugaan.
Magbaa chadcha i dʉi wetwi i sĩerr aar maar barimajim.
Mamʉ ya maagwai kheeuragam las cuatrojo sĩerr aawai warag ich maig kheujim.
Mag Juanau Jesús jaau sim ũrwia ãb agjo mʉ dʉi ẽudee matarr Andrés ajim,
Simón Pedro dʉi khod ãbam.
Mag Andrés anʉmua ich naam Simón jʉraan mawia oobaimaawai irig,
—Ya ĩsin chadau maran warrgarwe Ẽwandamau Mesías pʉiju a jaaujerr dʉita oobarmgui ajim anʉm.
(Mag Mesías aawai griego meúa Cristo aawaiu.)
Maimua chadcha chi Simón ich dʉi aibeejim,
maar Jesús dʉi narr aig.
Mag ich aig waipierrwai Jesuu chi Simonag,
—Pʉ Simón khabahab ajim,
Jonás iewaa.
Pari ĩsmua atag pʉ Cefas a thʉ̃rjugui ajim.
(Mag Cefas aawai griegonaan meúa Pedro aawaiu.
Mag Pedro a sim aig mokpor aawaiu.)
Ag noram Jesús jũrr Galilea durr maju aadejim.
Mag nʉm ee Felipe dʉi oojim.
Mag oobaawai irig,
—Felipe,
mʉ dʉi marrau ajim.
Mag woundam Felipe anʉm phobordam Betsaida anʉm eem ajim,
Andrés dʉi Pedropa ãba naajerr phobor eem.
Maimua jũrr Felipeeu deeum woun Natanael anʉm jʉraan mawia,
irig maguimajim aajem:
—Natanael,
maran ya Jesús dʉita wenʉrrʉmgui ajim anʉm,
ar Nazaret phobor ee woun ãb José aajem ag iewaa dʉi.
Ich jãg igwiata Moisés khararrau ẽsap phã pʉarr gaaijã jãg jaaunaa,
Ẽwandam i jaaumienaujã jãg jaauba aajeejieba aimajim aajem Felipeeu.
Magbaawai chi Natanaelau Felipeeg,
—Ʉ̃khabamgui ajim anʉm.
¿Khaíu pʉrʉg jaauwai mag Nazaret phobor eemuata õor chi thethemkha oberju a jaaujĩ?
ajim anʉm.
Mamʉ magbaawai chi Felipeeu,
—Magan oobahur ajim anʉm,
khap aag.
Magbaawai chadcha i dʉi beejim.
Mag beewia ya ich aig pabaicheewai Jesuu irig —Achá khitaichem israel chaardam.
Mʉg woundaman chadchata o akhaar wajaphata chirabpama ajim ichigcha.
Jesuu ichig mag iekhabarm ũrbaawai Natanaelau irig,
—¿Jãga pua mag mʉ o akhaar ajapha chirʉm khaphʉ chirʉ́?
ajim.
Magbaa Jesuu irig,
—Felipeeu pʉ mawag eeurrju nawe,
ar pʉch dikhu gaau higo bʉ eegar sĩewai,
mua pʉ oobajieb ajim.
Magbaa Natanaelau,
—Maestro,
pʉʉn chadchata Ẽwandam Iewaau.
Pʉch khabahab ajim,
israelnaan Rey marau nʉ narr.
Magbaa Jesuu irig,
—¿Higo bʉ eegar mʉchdeu pʉch ootarr a jaaubaawaita pua mʉrʉg mag chirʉ́?
Ĩsta pua ag khãyaujã nem wajapcharam oogpabahab ajim.
Maimua ich Jesuupai ĩchab maach thum ich dʉi khapeerkha aumarr khʉʉnag,
—Mua pãrag jaaukhimgui ajim:
Cha iekha chirʉm iekhau chadcha mʉch chi Emkhooi Iewaa aigta Ẽwandam chognaan ʉ̃gtharmua eegjã beenaa deeu ʉ̃gthaa waaidʉtkhakhakham oojugui ajim.